CELEX: 32011D0149
Language: mt
Date: 2011-03-07 00:00:00
Title: 2011/149/UE: Deċiżjoni tal-Kummissjoni tas- 7 ta’ Marzu 2011 dwar l-emissjonijiet storiċi mill-avjazzjoni skont l-Artikolu 3c(4) tad-Direttiva 2003/87/KE tal-Parlament Ewropew u tal-Kunsill li tistabbilixxi skema għall-iskambju [in-negozjar] ta’ kwoti ta’ emissjonijiet ta’ gassijiet serra ġewwa l-Komunità (notifikata bid-dokument numru C(2011) 1328)  Test b’relevanza għaż-ŻEE

8.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 61/42
            
         DEĊIŻJONI TAL-KUMMISSJONI
   tas-7 ta’ Marzu 2011
   dwar l-emissjonijiet storiċi mill-avjazzjoni skont l-Artikolu 3c(4) tad-Direttiva 2003/87/KE tal-Parlament Ewropew u tal-Kunsill li tistabbilixxi skema għall-iskambju [in-negozjar] ta’ kwoti ta’ emissjonijiet ta’ gassijiet serra ġewwa l-Komunità
   (notifikata bid-dokument numru C(2011) 1328)
   (Test b’relevanza għaż-ŻEE)
   (2011/149/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju [in-negozjar] ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikolari l-Artikolu 3c(4) tagħha,
   Billi:
   
               (1)
            
            
               L-Artikolu 3c tad-Direttiva 2003/87/KE jistipula l-kwantità totali ta’ kwoti li għandhom jiġu allokati lill-operaturi tal-inġenji tal-ajru. Din il-kwantità hija ddefinita bħala perċentwali tal-emissjonijiet storiċi mill-avjazzjoni. Il-punt(i) tal-Artikolu 3 tad-Direttiva 2003/87/KE jiddefinixxi/u l-emissjonijiet storiċi mill-avjazzjoni bħala l-medja tal-emissjonijiet annwali fis-snin kalendarji 2004, 2005 u 2006 mill-inġenji tal-ajru li wettqu xi attività tal-avjazzjoni elenkata fl-Anness I għad-Direttiva 2003/87/KE. Skont il-paragrafi 2 u 3 tal-Artikolu 3c ta’ dik id-Direttiva, il-kwantità totali ta’ kwoti li għandhom jiġu allokati lill-operaturi tal-inġenji tal-ajru għandha tiġi kkalkolata abbażi ta’ dik il-medja storika.
            
         
               (2)
            
            
               Il-Kummissjoni ġiet megħjuna mill-Eurocontrol kif previst fl-Artikolu 18b tad-Direttiva 2003/87/KE. L-aħjar dejta disponibbli għall-kalkolu tal-emissjonijiet storiċi tqieset li kienet id-dejta komprensiva dwar it-traffiku tal-ajru li tinsab fid-databases tal-Eurocontrol mill-Uffiċċju Ċentrali tal-Imposti tar-Rotot (Central Route Charges Office - CRCO) u mill-Unità Ċentrali tal-Ġestjoni tal-Fluss (Central Flow Management Unit - CFMU). Dawn jipprovdu fost oħrajn kalkolu tat-tul reali tar-rotta għal kull titjira individwali. L-emissjonijiet imbagħad ġew ikkalkolati abbażi ta’ titjira b’titjira bl-użu tal-metodoloġija ANCAT 3 (Abatement of Nuisances Caused by Air Transport - Tnaqqis tal-Fastidji Kkaġunati mit-Trasport bl-Ajru) u l-metodoloġija CASE (Calculation of Emissions by Selective Equivalence - Kalkolu tal-Emissjonijiet permezz tal-Ekwivalenza Selettiva). Dan l-approċċ biex jiġu kkalkolati l-emissjonijiet storiċi kien imsaħħaħ aktar permezz tal-użu tal-informazzjoni dwar il-konsum reali tal-fjuwil mogħtija volontarjament minn għadd rappreżentattiv ta’ operaturi tal-inġenji tal-ajru li għenu sabiex tittejjeb il-korrettezza tal-approċċ tal-immuddellar. Saru kalkoli addizzjonali biex jitqies il-konsum tal-fjuwil assoċjat mal-użu tal-unitajiet tal-enerġija awżiljarji (auxiliary power units - APUs). L-approċċ li ttieħed kien li l-ewwel jiġi ddeterminat il-konsum medju tal-fjuwil tal-APU għal tipi differenti tal-inġenji tal-ajru. Il-fatturi individwali tal-emissjonijiet tal-fjuwil tal-APU mbagħad ġew estrapolati għall-kalkolu tal-emissjonijiet totali tal-APU bl-applikazzjoni ta’ proċess li qies is-sehem reali tal-konsum tal-fjuwil għat-titjiriet skont l-UE ETS għal kull tip ta’ inġenju tal-ajru u l-użu tal-enerġija fuq l-art fl-ajruporti. L-emissjonijiet li jikkorrispondu għat-total tal-konsum tal-fjuwil tal-APU li rriżulta, kienu inklużi fl-emissjonijiet storiċi mill-avjazzjoni għas-snin 2004, 2005, u 2006.
            
         
               (3)
            
            
               L-emissjonijiet annwali fis-sena kalendarja 2004 mill-inġenji tal-ajru li wettqu xi attività tal-avjazzjoni elenkata fl-Anness I għad-Direttiva 2003/87/KE tqiesu li kienu 209 123 585 tunnellata ta’ CO2. L-emissjonijiet annwali matul is-sena kalendarja 2005 mit-tali inġenji tal-ajru tqiesu li kienu 220 703 342 tunnellata ta’ CO2, u l-emissjonijiet annwali fis-sena kalendarja 2006 mit-tali inġenji tal-ajru tqiesu li kienu 228 602 103 tunnellata ta’ CO2. L-emissjonijiet storiċi mill-avjazzjoni, iddefiniti bħala l-medja aritmetika ta’ dawk l-emissjonijiet, għalhekk jammontaw għal 219 476 343 tunnellata ta’ CO2.
            
         
               (4)
            
            
               Il-Kummissjoni kkonsultat lill-Kumitat dwar Bdil ta’ Klima [il-Kumitat dwar it-Tibdil fil-Klima] stabbilit bl-Artikolu 9 tad-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-monitoraġġ tal-emissjonijiet ta’ gass[ijiet] serra tal-Komunità u biex jiġi implimentat il-Protokoll ta’ Kyoto (2),
            
         ADOTTAT DIN ID-DEĊIŻJONI:
   Artikolu 1
   L-emissjonijiet storiċi mill-avjazzjoni għall-finijiet tal-paragrafi 1 u 2 tal-Artikolu 3c tad-Direttiva 2003/87/KE huma stipulati bħala 219 476 343 tunnellata ta’ CO2.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, is-7 ta’ Marzu 2011.
      
         
            Għall-Kummissjoni
         
         Connie HEDEGAARD
         
            Membru tal-Kummissjoni
         
      
   
   
      (1)  ĠU L 275, 25.10.2003, p. 32.
   
      (2)  ĠU L 49, 19.2.2004, p. 1.